
ИМАНУЕЛ КАНТ

(1724 - 1804)

ЕСТЕТИКА

Кант живее във време, когато се отглеждат безброй видове лалета в най-различни форми. Той е имал своята градина, която изобщо не напускал, имал и страстта си към лалетата! Едно лале показва своята изцяло непринудена, свободна красота просто така, без никаква целесъобразност, която да бъде постигната. Всичко в разположението на чашката му изглежда насочено към цел, сякаш се подчинява на някакво намерение, но несъмнено няма нищо такова. Лалето е красиво без никаква причина. И тази непринуденост предизвиква у нас удоволствие, което само по себе си е доста незаинтересовано, лишено, така да се каже, от всякаква сметка. Красивото е обект на чисто удоволствие, за което няма понятие и което е без определено основание. То не се поддава на влияние от предварително установен замисъл. Пред лалето нашето въображение размишлява за неговия смисъл, удивлява се на това чудо и се оставя да бъде съблазнено най-напред от невинността, с която лалето се разтваря, от фаталната му красота, още повече, че тя изглежда напълно лишена от цел. Въпреки липсата на мотивация обаче красотата не попада в безредие. Ред има, дори ако предназначението му не е видимо. Бихме казали, че в нас съществува структура, позволяваща да се подреди разнообразието на красотата, и че срещайки я, ние разполагаме с рамка, за да я приемем и организираме множеството й аспекти. Лалето явява така съвършена единност, която Кант разглежда под разширения ъгъл на това, което нарича "естетика".

Естетика според Кант има още в най-малкото виждане, било то във виждането на непретенциозното лале. Дори да не е свързана с разума и да не е мотивирана, нейната поява не става без известна съгласуваност за мен. Наистина, различните листенца на лалето ще образуват едно цвете само благодарение на специално свързване, което трябва да забележим и построим, за да изпитаме чувство за красота. "Какво нещо трябва да бъде едно цвете …трудно знае някой друг"
, казва Кант, но въпреки това всички ние, виждайки, го разпознаваме като цвете. Онзи, който се задоволи само с отделните листенца, няма изобщо да получи представа за цвете и още повече - за букет. Аз не знам за какво служи красотата на цветето, но трябва най-малкото да призная, че съществува, за да се оставя да бъда съблазнен от нея. Това е друг начин да се признае, че наблюденията на цветя предлагат на виждането едно може би необобщаемо кратно, една първична редоположеност на безброй тичинки, давайки не след дълго на Маларме интуицията за "твърде голямата гладиола", твърде голяма, ако се наблюдава прекалено отблизо, за да бъде само откроена, виждана под микроскоп. Следователно естетиката според Кант не е само приятното чувство пред едно цвете. Това е вече една добре рамкирана перцептивна конфигурация, начинът, по който, наблюдавайки, трябва да съединя всички тези тичинки, това доловимо със сетивата многообразие, това множество фрагменти, което ми се предлага, когато окото се отваря към света. Преди дори да срещна цвете, трябва да съм способен да организирам една природа в пространството и времето, да събера единството на гладиолата отвъд голямото разнообразие на съставящите я части. Трябва в този смисъл да се създаде рамка, единностен свят, за да се отделят от него фигури, нещо, което примерно за аутизма несъмнено е невъзможно. Тогава трябва да се уточни при какво условие е възможно познанието на природата.

Отнасянето към нещата не е толкова просто, колкото изглежда. Нещата не съществуват изцяло създадени пред нас. Няма, казва Кант, неща в себе си, но по-скоро усетими форми, вътре в които ние нареждаме твърде различни впечатления за цвят, мирис, състав, големина и всичко това в един и същи миг.  Ако различните впечатления се разполагаха и нанизваха според не особено свързани моменти, единността на нещото щеше да се разпадне. Преди още да се сблъскаме с нещата, се задоволяваме да ги приемем според перцептивно вплитане, произведено от аза, чрез една интенционална аперцепция, към каквато има повод да се върне Хусерл. Срещата с най-малкото нещо ме задължава да организирам неговата множественост в сноп, в система на природата, вътре в която разпознавам нещото и съставям неговите аспекти, профили, които непрестанно се разкъсват във времето, насечени на отделни времеви отрязъци. Не знам каква цел има лалето, но го виждам в неговата единност на цвете, отнесено към слънцето и осата. И това разпознаване, казва Кант, е резултат от цяла поредица синтези, които не е задължително да бъдат осъзнати.

Това, че светът е обект на естетика и че Кантианското изследване започва с "трансцендентална естетика", означава, разбира се, че всичко се ражда в усещането (aisthesis ще рече усещане), но че усещанията имат освен това нужда да се съгласуват помежду си съобразно ред, по-дълбок от усещането: система от връзки, върху която усещането се основава. Кант използва думата "трансцендентална", за да дефинира приоритета на този род система заедно със законите, които я управляват: правила, които Критиката на чистия разум търпеливо изследва под строгото перо на философа. Отвъд онова, което усещам, трябва да се предположат форми, според които се произвеждат тези усещания, форми a priori, означени у Кант чрез пространството и времето. Така, като формула на способността за усещане, естетиката означава, че преди да се знае нещо за "обекта = х", трябва той да бъде там, поставен пред нас, вместо да бъде разпръснат в мъглата на сетивното многообразие, което засяга например погледа на новороденото. И за да бъде там, отбелязан в пространството и времето, трябва да се предположи истинско предварително усилие, от което ще зависи усещането на нещата. Сетне, чрез разбирането трябва да определим връзката на обекта с другите обекти според правила, според сложни "категории" и да разсъдим неговото очератание, следвайки много често някакъв смисъл и твърде неясна целесъобразност, както е при лалето и свободните красоти на природата.

След Кант знаем, че обектите не са неща в себе си, независими от аза: това, което възприемаме, се свежда до феномени, до специфични начини на явявания, които нашият разум подрежда, прекарвайки през своите понятия. Не е известно, впрочем, дали фигурата, получена в това особено изработване, в това сетивно и умствено открояване отговаря на истинска външна отправност. Подобна несигурност прави от учението на Кант "трансцендентален идеализъм". Светът е съвкупност единствено от идеални феномени, а не от абсолютни обекти. Вътре в мен, в реда на моята сетивност се стъкмява схемата на един цветен свят и ние не знаем на какво отговаря тази организация. Ето това несъмнено вече прави от лалето тайнствена красота. То е красиво, без ние да знаем какво се крие под тази красота, какво означава тя извън очарованието, което предизвиква у нас. И въпреки това неопределимостта на тези "свободни красоти"
 означава, че ние можем да разсъждаваме за тях с възможната съответност, че те откриват пред нашата свобода неочаквана мощ, що се отнася до способността ни да съдим и да въобразяваме смисъл. С това ние постигаме друг, различен от сетивната природа план, сякаш безполезността на лалето символизира умопостигаема реалност, увличайки силата на нашето въображение да определи това, което можем да правим в свят, където не всичко е определено и където нищо не е предписано освен това, което сами трябва да предпишем на себе си. Неопределимостта на лалето свидетелства в полза на моята свобода и красотата му сякаш я издава. Несъмнено така трябва да се разбира кантианската формула, според която красивото е символът на доброто. Наистина, тъй като ние не знаем нищо за лалето, признава Кант в Критика на способността за съждение, тъй като никъде отвън не срещаме целта, ние естествено я търсим в нас самите. Ницше, макар и иморалист, не е твърде далеч от тази мисъл.

